Document ID: 32006R1197

KOMISSION ASETUS (EY) N:o 1197/2006,
annettu 7 päivänä elokuuta 2006,
yhteisön sianruhojen luokitusasteikon soveltamista koskevista yksityiskohtaisista säännöistä annetun asetuksen (ETY) N:o 2967/85 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon sianliha-alan yhteisestä markkinajärjestelystä 29 päivänä lokakuuta 1975 annetun neuvoston asetuksen (ETY) N:o 2759/75 (1) ja erityisesti sen 2 artiklan ja 4 artiklan 6 kohdan,
ottaa huomioon yhteisön sianruhojen luokitusasteikosta 13 päivänä marraskuuta 1984 annetun neuvoston asetuksen (ETY) N:o 3220/84 (2) ja erityisesti sen 5 artiklan 1 kohdan,
sekä katsoo seuraavaa:
(1)
Komission asetuksessa (ETY) N:o 2967/85 (3) vahvistetaan yhteisön sianruhojen luokitusasteikon soveltamista koskevat yksityiskohtaiset säännöt ja erityisesti menetelmä sianruhojen vähärasvaisen lihan osuuden arvioimiseksi.
(2)
Erityisesti EUPIGCLASS-hankkeen yhteydessä tehtyjen sianruhojen luokitusta koskevien viimeaikaisten tutkimusten tulokset osoittavat korostetusti, että on tärkeää parantaa näytteidenoton laatua ja yksinkertaistaa sianruhojen vähärasvaisen lihan osuuden arviointimenetelmää.
(3)
Sen vuoksi asetuksessa (ETY) N:o 2967/85 säädettyä sianruhojen vähärasvaisen lihan osuuden arviointimenetelmää ja vähärasvaisen lihan viiteosuuden laskentamenetelmää olisi mukautettava.
(4)
Sen vuoksi asetusta (ETY) N:o 2967/85 olisi muutettava.
(5)
Tässä asetuksessa säädetyt toimenpiteet ovat sianlihan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 2967/85 seuraavasti:
1)
Korvataan 3 artiklan 1 ja 2 kohta seuraavasti:
”1. Ruhojen vähärasvaisen lihan osuus arvioidaan käyttäen tilastollista standardimenetelmää, joka on sallittu asetuksen (ETY) N:o 3220/84 2 artiklan 3 kohdan mukaiseksi luokitusmenetelmäksi. Kyseessä on joko tavanomainen pienimmän neliösumman tilastomenetelmä tai ”rank reduced” -menetelmä, mutta myös muita tilastollisesti testattuja menetelmiä voidaan käyttää.
Menetelmä perustuu kansallisen tai alueellisen sianlihantuotannon edustavaan otokseen, joka käsittää vähintään 120 ruhoa, joiden vähärasvaisen lihan osuus todetaan tämän asetuksen liitteessä I säädetyn dissektiomenetelmän mukaisesti. Jos käytetään useampia näytteenottomenetelmiä, viiteosuus lasketaan vähintään 50 ruhon otoksen perusteella, ja tulosten luotettavuuden on oltava vähintään sama kuin tilastollisen standardimenetelmän avulla 120 ruhon osalta liitteessä I olevaa menetelmää käyttäen saatu tulos.
2. Luokitusmenetelmä sallitaan ainoastaan siinä tapauksessa, että virheiden neliöllinen keskipoikkeama validoivien ristiintarkastusten perusteella laskettuna on alle 2,5. Virheiden neliöllistä keskipoikkeamaa laskettaessa otetaan huomioon myös mahdolliset poikkeavat tulokset.”.
2)
Korvataan liitteessä I oleva 2 kohta seuraavasti:
”2.
Vähärasvaisen lihan viiteosuus lasketaan seuraavasti:
Näiden neljän leikkeen vähärasvaisen lihan paino lasketaan vähentämällä niiden muiden kuin vähärasvaisten osien kokonaispaino leikkeiden kokonaispainosta ennen dissektiota.”.
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä heinäkuuta 2006 alkaen luokitusmenetelmiin, joiden sallimista jäsenvaltiot ovat pyytäneet asetuksen (ETY) N:o 2967/85 3 artiklan 3 kohdan mukaisesti.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 7 päivänä elokuuta 2006.

Labels: 12
17
19